DA wen SMS-saakSkermskoot van die SMS (Foto via @democraticalliance, Twitter) ŉ SMS wat die Demokratiese Alliansie aan meer as 1.5 miljoen kiesers in Gauteng gestuur het waarin hy pres. Jacob Zuma beskuldig dat hy staatsgeld gesteel het, was geregverdig, het die Johannesburgse hooggeregshof Vrydag bevind. Waarnemende regter Mike Hellens, wat Woensdag argumente deur die ANC en DA aangehoor het, het die ANC se aansoek, met koste, van die hand gewys. “Die Openbare Beskermer se verslag oor Nkandla het aangedui dat staatsgeld deur diegene wat vir die opgraderings verantwoordelik was, aangewend is,” het Hellens in sy uitspraak gesê. “Die gebruik van die frase, “lisensie om te plunder”, wat Thuli Madonsela in haar verslag gebruik het, is baie naby aan die woord “steel” wat in die SMS gebruik is.” Mmusi Maimane, die DA se premierskandidaat in Gauteng, is deur DA-ondersteuners toegejuig toe hy die uitspraak aan hulle meegedeel het. Die ANC het die DA gedagvaar oor die SMS’e. Die SMS lui: “Die Nkandla-verslag wys dat Zuma jou geld gesteel het om sy huis van R246 miljoen te bou. Stem DA op 7 Mei om korrupsie te klop. Saam vir verandering.” Gcina Malindi, vir die ANC, het Woensdag aan die hof gesê die party wil hê die DA moet óf die SMS terugtrek, ophou om dit te stuur, óf met R200 000 beboet word. -SAPA